Broj: 711-I-2023-M-371/22-02-19

Zagreb, 02. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Tomislava Palalića, direktora - člana Uprave trgovačkog društva Zračna luka Rijeka d.o.o.,** za davanjem mišljenja Povjerenstva,na 184. sjednici održanoj dana 02. rujna 2022.g. donosi sljedeće

**MIŠLJENJE**

**Sukladno članku 5. stavku 2. ZSSI-a, plaćom obveznika smatra se svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.**

Obrazloženje

Zahtjev za mišljenjem podnio je Tomislav Palalić, direktor - član Uprave trgovačkog društva Zračna luka Rijeka d.o.o. U Povjerenstvu zahtjev je zaprimljen 26. kolovoza 2022.g. pod poslovnim brojem 711-U-7518-M-371/22-01-4, povodom kojeg se vodi predmet broj M-371/22.

Člankom 3. stavkom 1. podstavkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici ZSSI-a. Uvidom u Registar obveznika kojeg ustrojava i vodi Povjerenstvo utvrđeno je da je Tomislav Palalić član Uprave trgovačkog društva Zračna luka Rijeka d.o.o., koje je u većinskom vlasništvu Republike Hrvatske od 2012.g., te da danas obnaša dužnost direktora - člana Uprave istog trgovačkog društva. Slijedom navedenog, povodom obnašanja navedene dužnosti, Tomislav Palalić dužan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu postavlja upit vodi li se Povjerenstvo prilikom odlučivanja o činjenici što predstavlja plaću i ostale troškove obveznika samo odredbama ZSSI-a ili i nekim drugim propisom i kojim točno te traži objašnjenje razlike termina plaća i termina naknada u smislu ZSSI-a. Obveznik također navodi kako je prema njemu naknada samo naknada stvarno nastalih ili približno nastalih troškova, dok plaća i dodaci istoj predstavljaju svaki novčani primitak osim naknade troškova.

Povjerenstvo ističe kako prilikom tumačenja pojma plaća polazi od odredbe članka 5. stavka 2. ZSSI-a kojim je propisano da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Povjerenstvo ističe kako se stoga putni i drugi stvarni troškovi poput npr. troškova smještaja ne smatraju plaćom u smislu odredbi ZSSI-a.

U odnosu na pojam naknada troškova Povjerenstvo ističe kako je potrebno razlikovati naknadu stvarnih troškova na koju obveznik ima pravo prilikom obnašanja dužnosti od zabrane primanja dodatnih naknada za obnašanje dužnosti propisane člankom 7 d) ZSSI-a, što je pojašnjeno u Smjernici koju je dana 03. veljače 2022.g. Povjerenstvo objavilo na službenim stranicama na linku <https://www.sukobinteresa.hr/hr/smjernice-upute/smjernica-o-zabrani-primitka-dodatne-naknade-iz-clanka-7-tocke-d-zakona-o> te obveznicima dostavilo putem elektroničkih pretinaca.

Povjerenstvo ukazuje kako je potom dana 12. travnja 2022.g. donesena i Dopuna smjernice kojom je objašnjeno primanje kojih potpora i pomoći se ne smatra dodatnom naknadom u smislu odredbi ZSSI-a. Navedena Dopuna smjernice također se nalazi na službenim stranicama Povjerenstva na linku <https://www.sukobinteresa.hr/hr/smjernice-upute/dopuna-smjernice-o-zabrani-primitka-dodatne-naknade> .

Sijedom navedenog, Povjerenstvo je donijelo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Tomislav Palalić, putem e-maila
2. Objava na internetskoj stranici Povjerenstva
3. Pismohrana